শর্মিলা বোসের আরেক প্রকরণের কথা বলেছিলাম (লিখেছেন, বুঝতে পারেননি)। আশপাশের কাউকে কাউকে আমাদের এই কাজলরেখাদের কথা এত নির্বিকারভাবে শুনতে দেখি, শোনার পর এত প্রতিক্রিয়াহীন চোখে তাকাতে দেখি যে, বোঝাই যায় পারমাণবিক বোমা বানানো আর ক্রিকেটে বিস্ময়কর সাফল্যের অধিকারী পাকিস্তান নামের দেশটির সেনারা এবং তাদের সহচররা নারীদের সঙ্গে এমন আচরণ করেছে ভাবতে কষ্ট হচ্ছে তাদের। একজনকে দাবি করতে শুনেছি, ক্যাম্পে তুলে নিয়ে যাওয়া এসব নারীদের অনেকেই নাকি পাকিস্তানীদের প্রেমে পড়ে সুখের সঙ্গেই এক ধরনের ঘরসংসার শুরু করেছিল। এই যখন অবস্থা তখন এখানে শর্মিলা বোস ঢুকে পড়ার তো আর খুব বেশি দেরি দেখি না। ইয়াসমিন সাইকিয়া তার গবেষণায় যে-প্রাথমিক বুনিয়াদ স্থাপন করে গেছেন, তাতে মনে হচ্ছে এ ক্ষেত্রেও শর্মিলা বোসকে পেতে আমাদের দেরি হবে না, যে আমাদের হাতেকলমে দেখিয়ে দেবে, ধর্ষণই যেখানে হয়নি সেখানে বীরাঙ্গনার অস্তিত্ব থাকবে কেমন করে!